**Dôvodová správa**

**A. Všeobecná časť**

Návrh nariadenia, ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky (ďalej len „návrh nariadenia“) sa predkladá ako iniciatívny materiál v nadväznosti na zmeny a doplnenia zákona č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov.

Návrh nariadenia reaguje na aktuálnu situáciu spôsobenú pandémiou ochorenia COVID-19 a je súčasťou legislatívnych zmien v oblasti investičnej pomoci.

Vzhľadom na akútnu potrebu podpory hospodárskeho rozvoja v súvislosti s ozdravením ekonomiky, návrh nariadenia dočasne zmierňuje niektoré vybrané podmienky na poskytnutie investičnej pomoci v prospech nových investícií, ktoré sa budú o investičnú pomoc potenciálne uchádzať.

Navrhovanou právnou úpravou sa zároveň na základe aplikačnej praxe navrhuje úprava niektorých ustanovení.

Návrh nariadenia tiež reflektuje na potrebnú podporu transformácie regiónu Horná Nitra, a to tým, že do roku 2023 sa bude okres Prievidza, z pohľadu podmienok na poskytnutie investičnej pomoci, posudzovať ako „najmenej rozvinutý okres“.

Všetky navrhované zmeny právnej úpravy sú pripravené s ohľadom na pravidlá štátnej pomoci ustanovené predpismi Európskej únie.

Prijatie predloženého materiálu nebude mať vplyv na rozpočet verejnej správy, podnikateľské prostredie a ani sociálne vplyvy. Materiál nebude mať vplyvy na životné prostredie, informatizáciu spoločnosti, služby verejnej správy pre občana a ani na manželstvo, rodičovstvo a rodinu.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Dátum účinnosti nariadenia vlády sa navrhuje od 1. januára 2021.

**B. Osobitná časť**

**K Čl. I**

K bodom 1 a 3

Úprava z dôvodu presnejšej špecifikácie parametrov potrebných na vyhodnocovanie dodržiavania predmetných podmienok.

K bodu 2 - Prechodné ustanovenia

K § 11a

Prechodné ustanovenie sa týka rozhodnutí o poskytnutí investičnej pomoci vydané do 31. decembra 2020. Prechodné ustanovenia sa aplikujú na konkrétne podmienky a povinnosti, ak tieto nebol prijímateľ investičnej pomoci povinný splniť do 12. marca 2020.

* + - podmienka dosiahnutia minimálneho percentuálneho podielu nových strojov, prístrojov a zariadení sa znižuje o 10 %. Ekonomický dopad aktuálnej situácie môže viesť k zníženiu predpokladaných objemov produkcie, prípadne k zníženiu cien technológií. Uvedená zmena pomôže investorom sa s danou situáciou vysporiadať vo vzťahu k investičnej pomoci efektívnejšie,
		- podmienka maximálneho podielu obstaraných strojov, prístrojov a zariadení v priemyselnej výrobe, ktoré môžu byť umiestnené v doplnkových miestach realizácie investičného zámeru podľa § 7 sa zvyšuje na 40 % obstarávacej ceny všetkých obstaraných strojov, prístrojov a zariadení, ktoré sú zahrnuté do oprávnených nákladov investičného zámeru, na ktoré je investičná pomoc poskytnutá. Prijímateľom investičnej pomoci je tak umožnená väčšia flexibilita vo vzťahu s dodávateľským reťazcom.

Pre konania o poskytnutí investičnej pomoci začaté od 1. januára 2021 do 31. decembra 2021 platí

* + - zaradenie okresov do zón A až C sa bude vyhodnocovať na základe miery nezamestnanosti ako doposiaľ, avšak polročne. Vzhľadom na to, že miera nezamestnanosti sa môže v nasledujúcom období meniť dynamickejšie, je potrebné prispôsobovať podmienky na poskytnutie investičnej pomoci flexibilnejšie,
		- minimálna výška hodnoty obstaraného dlhodobého hmotného majetku a dlhodobého nehmotného majetku podľa § 3 sa znižuje na polovicu,
		- minimálny počet vytvorených pracovných miest podľa § 3 sa znižuje na polovicu. Podobne ako v predchádzajúcom bode, aj v tomto prípade ide o dočasné zmiernenie podmienok na poskytnutie investičnej pomoci,
		- podmienka maximálneho podielu obstaraných strojov, prístrojov a zariadení v priemyselnej výrobe, ktoré môžu byť umiestnené v doplnkových miestach realizácie investičného zámeru podľa § 7 sa zvyšuje na 40 % obstarávacej ceny všetkých obstaraných strojov, prístrojov a zariadení, ktoré sú zahrnuté do oprávnených nákladov investičného zámeru, na ktoré je investičná pomoc poskytnutá. Prijímateľom je tak umožnené väčšia flexibilita vo vzťahu k dodávateľským reťazcom.

K § 11 b

Prechodné ustanovenie sa týka rozhodnutí o poskytnutí investičnej pomoci vydaných v čase od 1. januára 2021 do 31. decembra 2023.

V súvislosti s transformáciou regiónu Hornej Nitry bude okres Prievidza, z pohľadu podmienok na poskytnutie investičnej pomoci, dočasne posudzovaný tak, ako okresy patriace do skupiny najmenej rozvinutých okresov. Zmena spočívajúca v dočasnom zmiernení podmienok na poskytnutie investičnej pomoci v okrese Prievidza reflektuje na potrebu zvýšenej podpory rozvoja transformujúceho sa regiónu.

**K Čl. II**

Navrhuje sa účinnosť nariadenia vlády od 1. januára 2021.